O byzantskom mníchovi a mystikovi nazývanom aj Ján Scholastikos pozri *Ióannes Klimax.*

**Ján III. Scholastikos** (iné mená pozri pod Ióannes Scholastikos; starogr. Ιωάννης Γ΄ Σχολαστικός – *Ióannes III. Scholastikos*; \* asi 503/ okolo 510 – 515, Sirmis, Sýria – † 31. august 577, Konštantínopol) bol konštantínopolský patriarcha v rokoch 565 – 577. Prívlastok scholastikos získal preto, že bol pôvodne právnikom. Známa je jeho cirkevnoprávna zbierka *Synagóge kanonón*, ktorá neskôr poslúžila ako podklad pre starosloviensky nomokánon spísaný Metodom. Niekedy býva stotožňovaný s kronikárom Jánom Malalom, ale toto nebolo potvrdené.

Životopis
---------

Ján sa narodil v sýrskom meste Sirmis neďaleko Antiochie. Po štúdiách sa stal právnikom (scholastikom). Niekedy v rokoch 548/549 bol antiochijským patriarchom Domninom poslaný ako apokrisiarios do Konštantínopola. Krátko pred smrťou ho cisár Justinián I. ustanovil patriarchom v Konštantínopole, kde na poste vystriedal zosadeného Eustychia. Po Justiniánovej smrti Ján za cisára korunoval Justína II. Podľa Jána z Efezu bol odporcom monofyzitizmu (miafyzitizmu) a jeho príslušníkov tvrdo prenasledoval. Ján z Nikiu mu naopak prisudzuje dielo *Mystagogia*, ktoré bolo napísané v duchu jednej Kristovej podstaty. Po jeho smrti v roku 577 sa partriarchom znovu stal Eustychios.

Dielo
-----

Neskorší patriarcha Fotios spomína, že Ján vytvoril katechetickú kázeň o Najsvätejšej Trojici (*Sermo catecheticus*), ktorú neskôr vyvrátil Ján Filoponos. Ján z Nikiu mu prisudzuje aj knihu *Mystagogia*. Toto dielo sa však nezachovalo alebo je možné, že šlo o spomínanú kázeň. Jeho najznámejším a jediným zachovaným dielom je Zbierka o 50 tituloch (*Synagóge kanonón*, resp. celým názvom *Synagógé kanonón eis pentékonta titlús durémené*, *Collectio quinquaginta titulorum* či *Synagoga L titulorum*), ktorá je najvýznamnejšou východnou cirkevnou právnickou zbierkou. Dielo bolo usporiadané podľa vzoru justiniánskych Digest a vzniklo zrejme ešte počas Jánovho pobytu v Sýrii. Obsahuje 85 apoštolských kánonov, kánony desiatich koncilov a 68 kánonov Bazila Veľkého. Neskôr k dielu vytvoril aj dodatok cirkevných zákonov vybraných z Justiniánových Noviel, ktoré dostali názov Zbierka o 87 kapitolách (*Octoginta septem capitula Ióannis Scholastici*, resp. *Collectio octoginta septem capitulorum* či *Collectio LXXXVII capitulorum*). V 6. storočí boli obe zbierky spojené a neznámym autorom doplnené ako Nomokánon Jána Scholastika (*Nomocanon quinquaginta titulorum Ióannis Scholastici*). V 9. storočí podľa tejto zbierky vytvoril veľkomoravský arcibiskup Metod nový nomokánon pre Veľkú Moravu. Šlo však o nové, omnoho kratšie a praktickejšie dielo. Jeho listy a dekréty sa nezachovali.

Referencie
----------

1. 1 2  Ioannes III. Scholastikos In: VAVŘÍNEK, Vladimír; BALCÁREK, Petr. *Encyklopedie Byzance*. Praha : Libri; Slovanský ústav AV ČR, 2011. 552 s. (Práce Slovanského ústavu AV ČR. Nová řada; zv. 33.) ISBN 978-80-7277-485-2,  978-80-86420-43-1. S. 220.
2. 1 2 3  JOHN III Scholasticus In: *Encyclopedia of Ancient Christianity*. Downers Grove : InterVarsity Press, 2014. ISBN 978-0-8308-9717-9. S. 2:422 – 2:423. (po anglicky)
3. 1 2 3  JOHN III SCHOLASTIKOS In:  *The Oxford Dictionary of Byzantium*. Ed. Alexander P. Kazhdan. New York : Oxford University Press, 1991. 2338 s. ISBN 0-19-504652-8. S. 1047. (po anglicky)
4. 1 2 3 4 5   *Patrology: The Eastern Fathers from the Council of Chalcedon (451) to John of Damascus (750)*. Ed. Angelo di Berardino; preklad Adrian Walford. Cambridge : James Clarke & Company, 2006. (z talianskeho Patrologia: I Padri orientali (secoli V-VIII). ISBN 0227679792,  9780227679791. S. 110 – 111.
5. ↑  VLADÁR, Vojtech. *Dejiny cirkevného práva*. Praha : Leges, 2017. ISBN 978-80-7502-238-7. S. 125 – 126, 202 – 203.

Externé odkazy
--------------

* John Scholasticus na Encyclopedia Britannica (po anglicky)

Autoritné údaje: * GND: 10095037X
* ISNI: 0000 0003 7411 3115
* LCCN: no2008031184
* VIAF: 21944814
* WorldCat: lccn-no2008031184